Quddiem il-Maġistrat Tonio Micallef Trigona kompliet tinstema’ l-kumpilazzjoni fil-konfront ta’ Jason Galea ta’ 39 sena minn Birżebbuġa u George Galea ta’ 41 sena minn San Ġiljan akkużati bil-qtil ta’ Mario Camilleri magħruf bħala l-Imnieħru li kellu 51 sena, u ta’ ibnu Mario li kellu 21 sena. Wara emenda fil-liġi li saret f’Marzu li għadda u minkejja l-involviment tiegħu fi tliet omiċidji, Alfredo Attard – sid l-għalqa fil-Qajjenza, li fiha nstabu midfunin Mario Camilleri l-Imnieħru, ibnu Mario, u Matthew Zahra xehed mingħajr twissija u mhux se jitteħdu passi kontrih wara li tpoġġa taħt il-‘Programm għall-Ħarsien tax-Xhieda”. Alfredo Attard, sid l-għalqa fejn instabu midfunin Mario Camilleri, ibnu Mario u Matthew Zahra – kien imwiegħed minn Jason Galea li se jagħtih €7,000 biex jidfen il-kadavri fl-għalqa tiegħu fil-Qajjenza. Minn dawn, Galea ħallsu biss €390. Huwa qal li f’Lulju tas-sena l-oħra, kien sabu Jason Galea u qallu li l-biċċa xogħol ta’ Mario Camilleri u ibnu kellha ssir dakinhar. Nofs siegħa wara, Leli “d-Deffien” u George Galea daħlu bil-kadavru ta’ Mario Camilleri l-Imnieħru, li nqatel b’tiri f’Marsaxlokk u ftit wara Jason Galea ġie bil-karozza jżomm lil Mario Camilleri Junior. “Jason tagħmilliex ħekk. Ħallini” George Galea kien mistoħbi wara purtiera fil-kamra tiegħu fl-għalqa u spara żewġ tiri lejn it-tifel iżda u ma ntlaqatx. Għalhekk Jason u George Galea bdew jagħtuh b’kulma sabu, fosthom b’mus, sikkina, u anke b’madum. Qal li sema’ lil Mario Jr jgħajjat “Jason tagħmilliex ħekk. Ħallini”. Attard qal li wara xeħtu lit-tifel tal-Imnieħru fuq missieru fil-ħofra u ħu għattiehom. Ix-xhud qal li Jason Galea ħalla l-armi fl-għalqa u meta ġew pulizija wriehom fejn ħbiehom fil-maqjel tal-mogħoż. Dwar il-fdalijiet ta’ Matthew Zahra, Alfredo Attard qal li f’Santa Marija tas-sena ta’ qabel, Jason Galea ġie bil-karozza u Matthew kien fuq is-seat ta’ quddiem. Qal li Jason niżel u għamel sinjali, fejn kien hemm Ronald Urry li jinsab akkużat bil-qtil ta’ Zahra, mistoħbi taħt il-palm tal-bajtar u sparalu u qatlu. Wara li Ronald u Jason telqu, Attard tefgħu fil-ħofra. Qal li għadda xi żmien u kien hemm xi nies li qalulu li Jason kien qed jidħol fl-għalqa tiegħu biex jaqla’ l-kadavru. Għalħekk qalgħu, żamm xi għadam għalih biex jinkixef id-dnub u wara ħaraq il-kumplament tal-għadam u ħbieh mill-ġdid fil-ħofra. Waqt il-kontro-eżami, meta mistoqsi jekk kienx jaf bil-bidla fil-ligi biex jixhed, qal li le u lanqas jaf li hu qed jixhed b’xi benefiċċji. Attard qal ukoll li ġie arrestat tliet darbiet għal 48 siegħa kull darba. Intant, fil-bidu tas-seduta, l-Avukati difensuri Joe Giglio u Giannella Demarco, fil-verbal li għamlu qalu li fl-ewwel seduta eżatt wara li daħlet fis-seħħ l-emenda fil-ligi dwar il-‘witness protection programm’, b’mod misterjuż, Alfredo Attard kien f’pożizzjoni li jattendi l-Qorti u gie msejjaħ biex jixhed taħt dan il-programm, meta dan ibati minn marda terminali. Waqt li Dr Giglio sostna li d-difiża hija preokkupata għall-fatt li l-liġi li qed tiġi introdotta qiegħda dejjem tkompli tnaqqar mill-poteri tal-qorti, filwaqt li ssaħħaħ dejjem aktar l-influwenza tal-Avukat Ġenerali u tal-prosekuzzjoni fuq il-qrati. Dr Demarco allegat li x-xhieda ta’ Alfredo Attard hija mibjugħa jew mixtrija bil-vantaġġi tal-programm għall-ħarsien tax-xhieda u għalhekk jiksru d-drittijiet fundamentali ta’ George Galea taħt il-konvenzjoni Ewropea. Il-każ ikompli fil-11 ta’ Ġunju.